Σύμφωνα με πληροφορίες των Financial Times, η Bρετανία γίνεται η πρώτη χώρα που ασπάζεται τη νομισματική χρηματοδότηση της κυβέρνησης προκειμένου να αντεπεξέλθει στις έκτακτες ανάγκες που έχουν προκύψει λόγω της κρίσης της πανδημίας του κορονοϊού, καθώς η Τράπεζα της Αγγλίας, ανακοίνωσε ότι θα προσφέρει άμεση και απεριόριστη χρηματοδότηση στο κράτος για να καλύψει τις αυξημένες ανάγκες για δαπάνες του, χωρίς πάντως να καθορίζει τον χρονικό ορίζοντα της χρηματοδότησης.

Η κίνηση αυτή επιτρέπει στην κυβέρνηση να παρακάμψει την αγορά ομολόγων, όπου το κόστος δανεισμού αναμένεται να βαίνει το επόμενο διάστημα αυξανόμενο καθώς υπάρχει πολύ μεγάλη προσφορά κρατικού χρέους. Το δημοσίευμα σημειώνει ότι η βρετανική οικονομία συρρικνώθηκε τον Φεβρουάριο, με το ΑΕΠ της να υποχωρεί κατά 0,1% και αυτό πριν ξεσπάσει η κρίση της πανδημίας και ληφθούν έκτακτα μέτρα.

Όπως αναφέρει δημοσίευμα του Guardian, το υπουργείο Οικονομικών της Βρετανίας έχει μακροπρόθεσμη διευκόλυνση υπερανάληψης στην Τράπεζα της Αγγλίας, που σήμερα ανέρχεται στα 400 εκατομμύρια λίρες, αλλά σε περιόδους κρίσης οι αξιωματούχοι μπορούν να ανατλήσουν χρήματα από αυτήν. Σε κοινή δήλωση, το Υπουργείο Οικονομικών και η Τράπεζα ανακοίνωσαν ότι συμφώνησαν να επεκτείνουν τη χρήση της διευκόλυνσης «Τρόπων και Μέσων», όπως ονομάζεται η συγκεκριμένη δυνατότητα.

«Ως προσωρινό μέτρο, αυτό θα παράσχει βραχυπρόθεσμη πηγή πρόσθετης ρευστότητας στην κυβέρνηση εάν χρειαστεί για την εξομάλυνση των ταμειακών ροών της και για την υποστήριξη της εύρυθμης λειτουργίας των αγορών, μέσω της περιόδου αποδιοργάνωσης από τον Covid-19.

Οποιαδήποτε χρήση της δυνατότητας “Τρόπων και Μέσων” θα είναι προσωρινή και βραχυπρόθεσμη. Εκτός από την προσωρινή εξομάλυνση των ταμειακών ροών της κυβέρνησης, η διευκόλυνση υποστηρίζει τη λειτουργία της αγοράς ελαχιστοποιώντας τον άμεσο αντίκτυπο της αύξησης της συμπληρωματικής χρηματοδότησης στις χρηματιστηριακές αγορές».